Odločba Komisije

z dne 21. maja 1997

o načelnem priznavanju popolnosti dokumentacije, predložene v podroben pregled zaradi možne vključitve karfentrazon-etila, fostiazata in flutiamida v Prilogo I k Direktivi Sveta 91/414/EGS o dajanju fitofarmacevtskih sredstev v promet

(Besedilo velja za EGP)

(97/362/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 96/68/ES [2], in zlasti člena 6(3) Direktive,

ker Direktiva 91/414/EGS predvideva razvoj seznama Skupnosti aktivnih snovi, registriranih za vključitev v fitofarmacevtska sredstva;

ker so prijavitelji organom držav članic predložili dokumentacije za vključitev treh aktivnih snovi v Prilogo I k Direktivi 91/414/EGS;

ker je 14. februarja 1996, FMC Europe NV francoskim organom predložil dokumentacijo za aktivno snov karfentrazon-etil;

ker je 5. marca 1996, ISK Biosciences Division organom Združenega kraljestva predložil dokumentacijo za aktivno snov fostiazat;

ker je 1. februarja 1996, Bayer SA francoskim organom predložil dokumentacijo za aktivno snov flutiamid;

ker so navedeni organi obvestili Komisijo o rezultatih prvega pregleda popolnosti dokumentacij v zvezi z zahtevami po podatkih in informacijah iz Priloge II, in za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi; ker so vlagatelji dokumentacijo, v skladu z določbami člena 6(2), nato predložili Komisiji in drugim državam članicam;

ker so bile dokumentacije za karfentrazon-etil, fostiazat in flutiamid 19. decembra 1996 predložene Stalnemu odboru za zdravstveno varstvo rastlin;

ker člen 6(3) Direktive zahteva potrditev na ravni Skupnosti, da vsaka dokumentacija načeloma ustreza zahtevam po podatkih in informacijah iz Priloge II in, za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi;

ker je takšna potrditev potrebna za izvajanje podrobnega pregleda dokumentacije in omogočanje državam članicam, da odobrijo začasno registracijo za fitofarmacevtska sredstva, ki vsebujejo to aktivno snov, skladno s pogoji iz člena 8(1) Direktive in zlasti s pogojem, da se podrobna ocena aktivnih snovi in fitofarmacevtskih sredstev opravi glede na zahteve Direktive;

ker takšna odločba ne vpliva na to, da se od prijavitelja lahko zahteva predložitev nadaljnjih podatkov ali informacij, če bi se med podrobno oceno izkazalo, da so takšne informacije ali podatki potrebni za sprejetje odločbe;

ker je med državami članicami in Komisijo dogovorjeno, da bo Francija izvedla podrobno oceno dokumentacij za karfentrazon-etil in flutiamid ter da bo Združeno kraljestvo izvedlo podrobno oceno dokumentacije za fostiazat;

ker bosta Francija in Združeno kraljestvo čim prej in najpozneje v roku enega leta Komisijo obvestili o ugotovitvah svojih pregledov skupaj s priporočili o vključitvi ali nevključitvi in drugih pogojih v zvezi s tem; ker se bo po prejemu teh poročil podroben pregled nadaljeval s pomočjo strokovnega znanja in izkušenj vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Naslednja dokumentacija načeloma ustreza zahtevam po podatkih in informacijah iz Priloge II in, za vsaj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi:

1. dokumentacija, ki jo je FMC Europe NV predložila Komisiji in državam članicam zaradi vključitve karfentrazon-etila kot aktivne snovi v Prilogo I k Direktivi 91/414/EGS in ki jo je 19. decembra 1996 predložila Stalnemu odboru za zdravstveno varstvo rastlin;

2. dokumentacija, ki jo je ISK Biosciences Division predložila Komisiji in državam članicam zaradi vključitve fostiazata kot aktivne snovi v Prilogo I k Direktivi 91/414/EGS in ki jo je 19. decembra 1996 predložila Stalnemu odboru za zdravstveno varstvo rastlin;

3. dokumentacija, ki jo je Bayer SA predložila Komisiji in državam članicam zaradi vključitve flutiamida kot aktivne snovi v Prilogo I k Direktivi 91/414/EGS in ki jo je 19. decembra 1996 predložila Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 21. maja 1997

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 277, 30.10.1996, str. 25.

--------------------------------------------------